Нешка Робева се отказа от художествената гимнастика
След скандала с президентката на федерацията по художествена гимнастика Илиана Раева легендарната треньорка Нешка Робева обяви, че повече няма да се занимава с този спорт. Конфликтът между двете тръгна от общото събрание на БФХГ, на което Раева бе преизбрана, а Робева, която остана извън УС, заяви: "Това не беше общо събрание, а овче събрание". Последва словесна престрелка между нея и Раева чрез медиите."Извинявам се на колежките си, че ги нарекох овчедушни. Те не заслужават това. Абсолютно ясно осъзнавам, че те са продукт на нашето време. Те са част от един народ, който е обезверен, смазан и изплашен. Не заслужават такава квалификация", каза Робева в "Шоуто на Слави". След това тя даде обет повече да не се занимава с любимия си спорт: "Оттук нататък Нешка Робева няма да каже нито една дума, свързана с националния отбор по художествена гимнастика. Има си съдба, каквото е писано - това ще стане. Това е обет, който няма да наруша. Мисля, че успехите ще продължат. Народът е казал: "Където е текло, пак ще тече". С Нешка, или без Нешка, колелото върви напред. Аз няма да бъда прът в него. Имам много талантливи деца, включително и в "Левски", бях решила следващите 4 години да ги посветя на две от тях. Не било писано". Робева обяви, че още през 1997 г. пророчицата Ванга й е казала, че ще бъде треньор 25 години и точно когато минали тези 25 години, тя била отстранена и заклеймена. "Аз повече нямам място в този спорт. Не обвинявам никого. За мен най-трагичният образ в Библията е Юда, защото той е избраният да извърши предателството. Затова не повярвах, че тази жена се опита да ме предупреди. Аз се опитах да преодолея съдбата", каза още Робева.